คลังเมินขยายลงทุนหักภาษีได้2เท่า
ปลัดคลังปัดต่ออายุมาตรการลงทุนลดหย่อนภาษีได้ 2 เท่า เชื่อว่าการเร่งลงทุนภาครัฐจะทำให้เศรษฐกิจปีหน้าโตได้อย่างน้อย 4%
29 ต.ค. 2565

ปลัดคลังปัดต่ออายุมาตรการลงทุนลดหย่อนภาษีได้ 2 เท่า เชื่อว่าการเร่งลงทุนภาครัฐจะทำให้เศรษฐกิจปีหน้าโตได้อย่างน้อย 4%
นายสมชัย สัจจพงษ์ ปลัดกระทรวงการคลัง เปิดเผยว่า คลังยังไม่มีนโยบายขยายเวลามาตรการกระตุ้นการลงทุนภาคเอกชนได้หักลดหย่อนภาษีได้ 2 เท่า ที่จะสิ้นสุดในปีนี้ ออกไปอีก 6 เดือนตามคำร้องขอภาคเอกชน
ทั้งนี้ ในปีหน้าภาคเอกชนต้องลงทุนเพิ่มตามการลงทุนของรัฐบาลที่มีจำนวนมาก ทั้งการลงทุนในงบประมาณปกติ  4 แสนล้านบาท มีการลงทุนจากการทำงบกลางปี 2560 เพิ่มเติม 1.6 แสนล้านบาท รวมถึงของงบลงทุนของรัฐวิสาหกิจอีก 3 แสนล้านบาท รวมทั้งสิ้น 8-9 แสนล้านบาท โดยคาดว่าการลงทุนภาคเอกชนในปีหน้าจะมีไม่น้อยครึ่งหนึ่ง หรือไม่น้อยกว่า 3 แสนล้านบาท
นายสมชัย กล่าวว่า รัฐบาลเร่งการลงทุน เพื่อทำให้เศรษฐกิจขยายตัวได้เต็มศักยภาพ 4% ขึ้นไป เพราะการขยายตัวที่ 3% กว่า สามารถทำได้อยู่แล้ว แต่รัฐบาลมีความต้องการเห็นเศรษฐกิจโตเต็มศักยภาพมากกว่าในระดับ 4%